謝曹公
作者：鄭俠
朝代：宋

paragraphs: 螻蟻有統治，羽鱗知所宗。
是知君臣初，直與太極同。
子之於其父，成性天所鍾。
因其親愛心，以飬日益恭。
平居竭勤瘁，患難忘厥躬。
不擇艱與易，那知通與窮。
至於事其君，是乃孝之中。
未聞君父間，誠敬有卑崇。
孔子故有言，移孝斯爲忠。
穀黍不離草，蠶魚其類蟲。
皆能衣食人，生世曾不空。
矧乃備萬物，陰陽資粹冲。
學問必唐虞，儕軰皆朱熊。
於世乃無補，將何辨蟊螽。
五帝道尊極，三王化醇醲。
皆由諸大臣，汲引相追蹤。
惜哉物僞熾，慧巧爲心蓬。
讒邪醜正直，黨與交譏攻。
上者以翕訿，下焉滋鞠訩。
鸞鳳遠遁伏，鷹隼摩蒼穹。
人神共愁嘆，寒暑迷秋冬。
一人念忠直，百志懐兵戎。
利口鋭戈矛，危機峻臨衝。
賢正欲自保，孤羊豢狼叢。
邦家欲常寧，西駕而求東。
聖宋會明良，盈成紹熙隆。
寖寖逾百年，稍稍追古風。
嘉魚烝罩汕，鳬鷖在亹潨。
中間忽紛更，新進爭鋒鋩。
豈顧君與民，致身惟穹窿。
己酉乙丑間，羣類何夣夣。
有蔽過重雲，其毒如蠆蜂。
誰敢正一議，洒兹謀猶卭。
公誠社稷臣，識見何瞳瞳。
端方屹以立，千巒一危峰。
幽林馥猗蘭，雪霜茂長松。
俠以疏拙身，趨時良戅舂。
曏者有所陳，狂言幾怙終。
所犯斧鉞誅，寛仁賴天衷。
未幾遽昭雪，還歸禄更豐。
毫釐未禆報，已愧羔羊縫。
矧乃素鄙賤，無階望門墉。
未委何所長，能如粲投邕。
星車未鞅脫，鶚荐俄天通。
朝廷嘉讜言，固已可公奏。
秩滿禆再陳，推恩非獨後。
蓋以歴任淺，欲進難爲驟。
譬如升階梯，等級言無繆。
且以罪累人，頓此無愆咎。
有禄幸及親，非徒飬體口。
端然坐屏序，無復事奔走。
雖曰去親膝，曾不遠廛畝。
坦途五短驛，安問連旦晝。
如此奉温凊，不殊居左右。
平生最知幸，獲附諸儒後。
學問雖不深，是非幸無瞀。
知心在所飬，禦欲如禦寇。
耳目諸玩好，常如對塵垢。
惟有學問心，終年憂不售。
今兹足優游，永日詩書囿。
人固有通塞，譽亦隨美醜。
惟有片純誠，於身可長久。
平生所遊歴，昭如認星斗。
吉凶繫行違，成毁由慵懋。
於心既不疑，人来爲明剖。
十中一二悟，亦足長福祐。
况兹山水清，人物多奇秀。
加以託下風，長如飲醇酎。
人之於子弟，親愛闗慈友。
至於力維持，未必能再復。
乃知大賢心，生成即高厚。
知其遠方歸，偏親已皓首。
不忍重違去，誓甘老藜糗。
又以家素貧，無田事耕耨。
四弟三云亡，若身無足肘。
聚指幾四百，居前半孤幼。
委曲爲之慮，過其自營構。
士之所大患，志與時不偶。
時與志兩得，百中而一有。
蓋以世惑深，真僞相紛糾。
簧絲在口舌，巧令工迎凑。
攘臂視聽下，非明孰能究。
門下無寸武，蹤跡非素狃。
一旦洊論拔，如射之有彀。
惟以曏所爲，期以勸紳綬。
天下本無事，欲治多紛揉。
惟是舉措顛，嘉苗不如莠。
履舄以尊戴，冠簮斯踐蹂。
助天繫寵綏，宜民惟在宥。
人如公用心，勸不由賞購。
有冽甘井泉，清深玉其甃。
未觀繘長綆，大施如川溜。
區區一方部，不幾幕其收。
于嗟鬰輿望，無路達旒黈。
作詩道尊光，庶幾傳不朽。